डेविस ने दी भूख हड़ताल की धमकी  
डेविस पंजाब प्रांत की कोट लखपत जेल में बंद हैं। उन्होंने अपनी राजनयिक सुविधा पर जल्द से जल्द निर्णय लेने की मांग की है, ताकि वह अमेरिका रवाना हो सकें।
पाकिस्तान में दो मोटरसाइकिल सवारों की गोली मारकर हत्या करने के आरोप में गिरफ्तार अमेरिकी राजनयिक रेमंड डेविस ने जेल प्रशासन को अपनी मांगें नहीं मानी जाने की स्थिति में भूख हड़ताल की चेतावनी दी है।  डेविस पंजाब प्रांत की कोट लखपत जेल में बंद हैं। उन्होंने अपनी राजनयिक सुविधा पर जल्द से जल्द निर्णय लेने की मांग की है, ताकि वह अमेरिका रवाना हो सकें। डेविस ने 27 जनवरी को मोटरसाइकिल सवार दो पाकिस्तानी नागरिकों की गोली मारकर हत्या कर दी थी, जिसके बाद उन्हें गिरफ्तार कर लिया गया था।  पाकिस्तानी समाचार पत्र 'डॉन' में बुधवार को छपी खबर के मुताबिक डेविस ने जेल कर्मियों को चेतावनी दी है कि अगर जल्द की उनकी मांग नहीं मानी गई तो वह भूख हड़ताल पर चले जाएंगे। सूत्रों के हवाले से अखबार ने लिखा है कि डेविस ने सोमवार से ही जेल कर्मियों को चेतावनी देनी शुरू कर दी थी। उसने जेल कर्मियों से अपने बैरक में लगे सर्विलांस कैमरे को भी हटाने के लिए कहा था। जेल अधिकारियों ने इस पर कुछ भी कहने से मना कर दिया है। गौरतलब है कि डेविस की गिरफ्तारी के बाद पाकिस्तान और अमेरिका के बीच तनाव की स्थिति है। डेविस को रिहा न करने की स्थिति में अमेरिका ने पाकिस्तान को 1.5 अरब डॉलर की वित्तीय मदद रोक लेने की भी चेतावनी दी है।